Не, часам і яны нешта разумнае могуць прыдумаць. Як вунацька з траецкім умайваннем. На Тройцу ж столькі бярозак высякаецца – кожны ж ля сваіх варот хочыць дрэўца паставіць. Ён і сам жалкаваў, што столькі лесу ідзець на гэты "май". А яны во прыдумалі: далоў забабоны, замест высякання бярозак, пасадкаю лесу будзем займацца. Хаця ў іх нічога з гэтага не палучыцца. Прыдумаць-то яны прыдумалі, а работаць – не хочуць. Ой не хочуць, піхума. Унь і Харлам Шрубянок рабіць нічога не хочыць, а ўсё ведаіць, усё ўсім указваець. Да ўсяго яму дзела ёсцека, ва ўсе дзіркі шчэміцца. А сам жа гультай гультаём. Бацькаву гаспадарку разбурыў і бацьку самога з хаты выгнаў – той ходзіць па хатах, есці просіць у чужых людзей. Актывіст, піхума, парцеец. Хоць і бацька, кажуць, несумленна гэтую зямлю нажыў, але ўсё ж.